Xedmen ṭwiqan s‘an azal n 20 ar 40 n yisentimen, ddaw n ssqef, i merra leḥyuḍ, ala win yuɣalen s abrid. Daxel yebḍa ɣef telata imukan: amkan ameqqran nessexdam-it nekkni, tiɣerɣert-is tesleɣ s lejir aṭas i‘ettbent telawin akken ad ttuɣal lqa‘a-nni d talewɣant, tuɣal amzun d lemri. Ɣef sin n leḥyuḍ llan refuf i ɣef nessrusu kra nessexdam; ddaw-atsent llant tekwatin nettarra tisbbalin n waman akked tibuqalin timectaḥ. Leḥyuḍ ttwamesslen am lqa‘a, yal asseggas mi d telḥaq tefsut ad ttruḥ yemma, ad ttnadi tumlilt, ad tt-id-tes‘edi merra i leḥyuḍ uxxam, yerna ad-ten-treqqem akken ad icbiḥen ugar. Idis wis sin deg uxxam meẓẓi ciṭ ɣef umezwaru, ur ‘lay ara ɣef lqa‘a aṭas tɣum s yijga, lqa‘a-s teq‘ed.